钦定古今图书集成/理学汇编/学行典/第228卷 > 《马栋庐墓记》解情
## 钦定古今图书集成/理学汇编/学行典/第228卷 > 《马栋庐墓记》解情

嘉靖己丑岁，仆筮仕西亳，他政弗遑，首谘可为民表
扬者励之敦风教也。是故于邑得义士刘贡士凤焉，
于缑氏得戴相妻王氏焉。具礼树匾，急奖其门。始邑
中次缑氏，事竣将归，耆彦数辈罗拜道左，佥曰：“闻侯
方以义淑人心，若孝子者，殆亦侯所愿闻者乎？”因诘
其状，众曰：“孝子马氏，名栋，世居偃师姚家凹。父名隐”
德，弗耀。娶王氏，弗嗣；娶徐氏，生三子，长曰松，季曰楠。
栋，其仲子也。栋天性淳笃，读书颖悟，通大义。遇嫡母
疾且革，晨昏躬亲汤药，衣不解者月馀。夜必焚香吁
天，愿以身代。既而弥留，栋哭踊顿绝，逾时方甦。治丧如制，罔敢逾礼。即日合葬于父之先茔，栋悲号不已，
里中达者谕之曰：“汝新婚甫两月，矧”生母在堂，恐子
不能襄大事。栋曰：“曩者吾父没，愚弱莫能为，迄今抱
恨无涯。今吾母没，犹父尔，愚无死所矣。”语讫，呜咽弗
胜。众知其志不可夺，迺已。栋随构木结茅，庐于墓侧，
设香火，洎汤沐之具，晨夕拜哭，奠如生者。坟土悉自
担负，日有程，寒暑雨雪，弗易其度。有怜其孝，欲为代
之者，栋谢曰：“不肖孤，力止此焉而已。”仆闻而异之，且
谓之曰：“士每病于务名，功或亏于一篑，孝子诚可嘉
已，行将远图焉。”一日，道出孝子墓左，肃历按辔，潜诣
其地。孝子方恸哭，竟弗闻有人迹至者，徐起，知为仆
至，仍正襟如礼。仆睹其外林木岑寂，岩壑阻绝，睹其
内环堵萧然，靡所具睹；其人婉而庄，质而有体。因思
夫终身读圣贤书而不识此义者何限？里中少年乃
能此，可愧也夫！可感也夫！时杨公、韦公、骆公按兹土，
俱遣吏赍米礼其庐。洛中缙绅嘉其行，愿一接见颜
面，乡邑无少长皆称孝子而不名。制阕，监生高子朗、
阴阳官高子掇、邑人陈子鼎书其事，征言于仆。仆曰：
“苦志清修，孝子之行也；汲引善类，君子之”心也；“风劝
表励”，有司之分也。因次第其事，为之《记》云。